Maki (plantesamfund)

Maki (italiensk og korsikansk: macchia, kroatisk: makija, fransk maquis) er en buskbevoksning, der består af stedsegrønne buske og små, stedsegrønne træer, og som opstår i de egne af kloden, hvor der er subtropisk vinterregnsklima. Det er en vegetationstype, som er lavere end skov, og som hovedsageligt består af planter, der kan tåle tørke. Tilsammen danner de tornede og uigennemtrængelige krat. Vegetationstypen opstår mest på gruset råjord over en undergrund, som består af granit eller andre typer af silikatklippe.

Makien må betragtes som en midlertidig standsning i den sekundære succession tilbage mod det normale klimaks, der er en skovtype, domineret af stedsegrønne egearter og forskellige arter af fyr.

Dannelse af maki 
De herskende klimaforhold og årtusinders overudnyttelse (tømmerhugst, græsning og afbrænding) har ført til, at muldlaget og jordens evne til at fastholde vand er tabt. Derfor er den oprindelige, stedsegrønne stenegeskov blevet afløst af lavskov og krat.

Succession i maki 
Ved fortsat intensiv græsning omdannes makien til vegetationstypen garrigue (phrygana). Det er dog mest almindeligt, at maki og garrigue findes mosaikagtigt blandet med hinanden. Det meste af græsningen skyldes geder, der kan leve af en kost med op til 60 % grene, bark og løv. Derimod findes der langt færre kreaturer, får og svin på græsning i makien.

Overlades makien derimod til sig selv, sådan at afbrænding og græsning ophører, vil den roligt udvikle sig i retning af den oprindelige vegetation: blandet stedsegrøn skov.

Flora 
Den typiske maki består af 3-6 m høje, stedsegrønne buskarter og træer. De danner et tæt krat, som udelukker lyset fra at trænge ned til jorden, og derfor mangler en egentlig skovbund under de træagtige planter. De typiske arter er:

 Almindelig Jordbærtræ (Arbutus unedo)
 Almindelig Myrte (Myrtus communis)
 Håret Torngyvel (Calicotome spinosa)
 Karryplante(Helichrysum italicum)
 Kermes-Eg (Quercus coccifera)
 Mastikstræ (Pistacia lentiscus)
 Middelhavs-Korsved (Rhamnus alaternus)
 Nerie (Nerium oleander)
 Rosmarin (Rosmarinus officinalis)
 Soløjetræ (Cistus, flere arter)
 Sommerfugle-Lavendel (Lavandula stoechas)
 Sten-Eg (Quercus ilex)
 Træ-Lyng (Erica arborea)
 Vellugtende Skovranke (Clematis flammula)
 Visse (Genista, flere arter)

Områder med maki

Europa 
 Blandede skove ved det østlige Middelhav
 Stedsegrønne og delvist løvfældende skove på den Iberiske halvø
 Stedsegrønne og delvist løvfældende skove i Italien
 Stedsegrønne og blandede skove i Portugal og Spanien 
 Stedsegrønne og blandede skove langs Adriaterhavet og det Tyrrhenske hav

Nordamerika 
 Kystnær chaparral i Californien 
 Chaparral og skove i det indre af Californien 
 Chaparral og skove i Californiens bjerge

Sydamerika 
 Matorral i Chile

Sydafrika 
 Lavlandsfynbos 
 Højlandsfynbos

Australien 
 Mallee ved Esperance 
 Mallee ved Eyre og York 
 Skov og mallee ved Murray og Darling

Litteratur 
 Oeg Polunin og Martin Walters: A guide to the Vegetation of Britain and Europa, 1985

Eksterne links 
 Edwin Lanfranco: Vegetation of the Maltese Islands  
 A. Ouled Belgacem og V. Papanastasis: Impact of grazing practices on rangeland vegetation of western Crete

Se også 
 Chaparral
 Fynbos
 Mallee
 Matorral
 Middelhavsområdet

Biotoper